《过秦楼 访梅过读书台有感》
清代·陈大成

一带青松，半湾绿水，此是谁家位置。拊膺惆怅，低首沈吟，说甚平泉兴替。

想为燕去梁空，总到春来。一年长闭。剩虬梅几树，有时和雨，暗垂香泪。

问昔日金谷亭台，药栏花屿，只有青山曾记。痛深绣虎，肠断西州，我比羊昙憔悴。

门对晴峦，杜鹃还似当年，怨红啼翠。记未园诗句，吟向暮钟声里。

作者简介：陈大成，（1614-1685）字集生，无锡人。有《影树楼词》（国朝常州词录）